
Probiotikumok hatása a szerotonin termelésre

Kulcsszavak: probiotikum; szerotonin szint
Bevezetés: A szerotonin kulcsfontosságú szerepet játszik mind a központi idegrendszerben, mind a gyomor-bélrendszerben (GI). A GI-ben parakrin útvonalon keresztül szabályozza a motilitást, a központi idegrendszerben elengedhetetlen a hangulat szabályozásához, összekapcsolva a kognitív és érzelmi agyi funkciókat a bél élettani tevékenységeivel. Tanulmányok arra utalnak, hogy a bélmikrobióta elősegíti a szerotonin szintézisét a bél enterokromaffin sejtekben. Célunk volt feltárni a probiotikumok potenciális hatását a szerotonin termelésre.
Módszerek: A probiotikumok szerotoninszintre gyakorolt hatását a 2024. 04. 12-ig publikált randomizált kontrollált vizsgálatok (RCT-k) adatainak metaanalízisével elemeztük a PROSPERO-ban rögzített kutatási protokoll (CRD42024534564) alapján. 4544 cikk áttekintésével (Cohen’s kappa érték: 0.99) négy tanulmány adatai voltak alkalmasak a szerotoninszint elemzésére, amelyek összesen 203 vizsgálati alanyt foglaltak magukba. Hatásmutatónak az eltérő mérési technikák miatt a standardizált átlagos különbséget (SMD, Hedges’s g) választottuk. Az SMD konfidenciaintervallummal (CI) történő becsléséhez a várható heterogenitás miatt random-hatásos modellt használtunk, inverz variancia módszerrel.
Eredmények: A kiindulási értékhez viszonyított változás mértékében nem találtunk statisztikailag szignifikáns különbséget a két csoport között, ami azt jelzi, hogy a probiotikum-kiegészítés hatása nem volt kimutatható a placebohoz képest. Az SMD értéke -0.1, amely kis hatásnagyságra utal. A konfidenciaintervallum (95% CI: [-0.7; 0.4]) átfedi a nullát, a p-érték pedig 0.46, ami megerősíti, hogy az eredmény statisztikailag nem szignifikáns.
Megbeszélés: A statisztikai eredmények alapján a probiotikus és kontrollcsoportok közötti eltérés elhanyagolhatónak tekinthető. A kis hatásnagyságot figyelembe véve ez a különbség valószínűleg nem bír klinikai jelentőséggel, ezért indokolt az egyéb funkcionális kimenetek vizsgálata és azok összefüggéseinek feltárása.
A projekt a Nemzeti Kutatási, Fejlesztési és Innovációs Alap támogatásával, a Kulturális és Innovációs Minisztérium TKP2021-EGA-25 programja keretében valósult meg.



